
ΠΕΙΡΑΙΑΣ 08/09/2026, Α.Π: 93 

ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ 

Θέμα: Συνεχίζουμε αποφασιστικά τον αγώνα ενάντια στην αντιδραστική αξιολόγηση 

Ευχόμαστε σε όλους/ες τους/τις συναδέλφους στα Δημοτικά σχολεία και τα Νηπιαγωγεία του Συλλόγου μας καλή αρχή, υγεία και δύναμη! Καλωσορίζουμε όλους/ες τους/τις νεοδιόριστους και αναπληρωτές συναδέλφους και συνεχίζουμε τον συλλογικό αγώνα για εργασιακή αξιοπρέπεια, σταθερή και μόνιμη εργασία και ίσα δικαιώματα για όλους τους εκπαιδευτικούς.


Για όσα επιφύλαξε και επιφυλάσσει στον εκπαιδευτικό, τους μαθητές και τη δημόσια εκπαίδευση η αντιδραστική πολιτική του Υπουργείου Παιδείας και της κυβέρνησης, τον πόλεμο που έχουν κηρύξει σε κάθε μάχιμο εκπαιδευτικό, στον δημόσιο χαρακτήρα του σχολείου και τη δημοκρατία σε αυτό, δώσαμε όλη την προηγούμενη περίοδο σημαντικές μάχες μέσα στις πιο δύσκολες συνθήκες. Στον ίδιο δρόμο θα βαδίσουμε.

Και φέτος, με στάση αλληλεγγύης και συσπείρωσης αλλά και με την επιβεβαίωση ομόφωνα της απόφασης ενάντια στην αντιεκπαιδευτική αξιολόγηση σε όλα τα επίπεδα από την 95η Γ. Συνέλευση της ΔΟΕ, συνεχίζουμε τον αγώνα μας ενάντια στην αξιολόγηση. 
Σε κάθε σχολική μονάδα στεκόμαστε αποφασιστικά ενάντια στη λογική των μεντόρων, των ενδοσχολικών συντονιστών, των εκπαιδευτικών ομίλων απλήρωτης εργασίας, της αξιολόγησης σχολικής μονάδας και εκπαιδευτικών, στην καταστρατήγηση των εργασιακών μας δικαιωμάτων, στον φόβο και την τρομοκρατία. Υπερασπιζόμαστε τη δημοκρατία στους συλλόγους διδασκόντων, τις συλλογικές μας αποφάσεις, τα εργασιακά μας δικαιώματα. Υπερασπιζόμαστε τον δημόσιο και δωρεάν χαρακτήρα της εκπαίδευσης, τις μορφωτικές ανάγκες των μαθητών μας, τον κοινωνικό, παιδαγωγικό και επιστημονικό μας ρόλο.

Οι πρώτες πρόσφατες απαλλακτικές αποφάσεις των διωκόμενων συναδέλφων για τη συμμετοχή τους στην απεργία-αποχή ενάντια στην αξιολόγηση αποτελούν σημαντική νίκη του αποφασιστικού αγώνα του εκπαιδευτικού κινήματος και τον δικαιώνουν. Οι εκβιασμοί, η τρομοκρατία και οι απειλές του Υπουργείου Παιδείας και διαφόρων στελεχών εκπαίδευσης δεν θα περάσουν.

Συνεχίζουμε στον ίδιο δρόμο: της αγωνιστικής ανάτασης, της συλλογικής αξιοπρέπειας, της ενότητας!

Σας καλούμε να βρίσκεστε σε επαφή με το σωματείο μας για κάθε εργασιακό θέμα και κάθε πρόβλημα της σχολικής μονάδας και να συμμετέχετε ενεργά στις συλλογικές αποφάσεις και δράσεις. 
Η δύναμή μας βρίσκεται στην ενότητά μας

